पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर ने पिछले साल मई के हालात दोबारा ताजा कर दिए हैं। लेकिन सुखद यह है कि अभी ट्रेनों का संचालन पूरी तरह से हो रहा है और गांव वापस जाने वाले श्रमिक टिकट बुकिंग करवाकर अाराम से जा रहे हैं। हालांकि इसमें लंबी वेटिंग भी चल रही है। कोरोना के बढ़ते केसों को रोकने के लिए 4 मई 2020 को श्रमिकों की रजिस्ट्रेशन शुरू की गई थी। 5 मई, 2020 को दोपहर 1 बजे 1188 श्रमिकों को लेकर श्रमिक एक्सप्रेस यूपी और बिहार के लिए रवाना की गई थी। मिनी लाॅकडाउन ने श्रमिकों को पुराने हालात को दोबारा से याद करवा दिया है। हालांकि प्रवासी श्रमिक ट्रेन से वापस जा रहे हैं या फिर बसों से, रिजर्वेशन टिकट की बुकिंग में भी इजाफा हो गया है।
स्टेशन पर डेरा, वेटिंग खत्म होने का इंतजार
उत्तर प्रदेश, बिहार, मध्य प्रदेश झारखंड और अन्य राज्यों में जाने के लिए जिन यात्रियों टिकट बुक करवाई है, वे वेटिंग खत्म होने का इंतजार स्टेशन के बाहर ही कर रहे हैं। अलग-अलग जिलों से मजदूर सिटी स्टेशन पर पहुंच रहे हैं। स्टेशन पर गांव जाने वाले और बुकिंग करवाने अाए श्रमिकों ने कहा कि फिलहाल काम तो चल रहा है, लेकिन उतना नहीं कि कमाई घर भेज सकें। दोबारा लाॅकडाउन लग गया और आवाजाही बंद हो जाएगी। अब जो कमाया है, वह घर जाकर ही खर्च करेंगे।
सब्जी मंडी में नहीं लगेंगी परचून की दुकानें, रेहड़ी वालों को जारी होंगे पास
सब्जी मंडी को बंद करवाने पर अफरा-तफरी
मकसूदां मंडी में अल सुबह मुलाजिम परचून का काम बंद करवाने पहुंच गए। कारोबारियों ने विरोध जताया कि दुकान बंद कर देंगे तो माल खराब हो जाएगा। ऐसे में प्रशासन ने आदेश जारी किया है कि सब्जी मंडी में प्रचून की दुकानें नहीं लगेंगी। रेहड़ी वालों को मंडी में जाने के लिए पास जारी किए जाएंगे। वहीं, पटेल चौक स्थित पुरानी सब्जी मंडी को पुलिस ने सुबह 11 बजे बंद करवा दिया। जिन लोगों ने सब्जियां खरीदी थीं, उन्होंने अंदर खाते बाद में अपना सामान बेच भरपाई की। प्रधान विशाल ने बताया कि देर शाम को दोबारा से अाॅर्डर जारी हुए हैं कि मंगलवार को मंडी सुबह 5 से शाम 5 बजे तक खुल सकेगी। कोरोना गाइडलाइन का पालन कर काम किया जाएगा।
परचून में सब्जी खरीदने वालों की एंट्री बैन
मंडी मार्केट कमेटी के सेक्रेटरी सुरिंदर पाल शर्मा ने बताया कि मकसूदां मंडी में एसडीएम ने डीएम मुकेश कैले व अन्य अधिकारियों के साथ मीटिंग कर कहा है कि मंडी में परचून कारोबारियों को किसी भी हालत में अंदर दाखिल न होने दिया जाए और न ही फड़ों पर सब्जी बेची जाए। केवल रेहड़ी वाले आढ़तियों से सब्जी खरीदें और गली मोहल्लों में चले जाएं। सब्जी विक्रेताओं व रेहड़ी वालों की लिस्ट तैयार की जा रही है। उसी हिसाब से पास तैयार करके वितरित किए जाएगें। मंडी में 10 बजे से पहले जो खरीदारी करने के लिए आ गया तो ठीक उसके बाद उसे दाखिल नहीं होने दिया जाएगा। आगे जो फैसला प्रशासन मंडी के बारे में सुनाएगा। उस पर अमल किया जाएगा।
हर तरफ भीड़, मिनी लाॅकडाउन बेअसर
शहर में मिनी लाॅकडाउन बेअसर रहा। लोग रुटीन की तरह घूमते रहे। फगवाड़ा गेट, माई हीरा गेट, रैनक बाजार व अन्य जगह पर वाहनों की आवाजाोही होती रही। इसका विरोध शहर की 10 एसोसिएशनों ने जताया है। इलेक्ट्रानिक्स एसोसिएशन के प्रधान बलजीत सिंह अहलुवालिया और अमित सहगल ने बताया कि प्रशासन ने जरूरी सामान दुकानें खोलने की छूट दी है लेकिन ज्यादातर दुकानें खुली रहीं। गर्मियों में पंखे, कूलर, व अन्य इलेक्ट्रिकल का सामान लोगों के लिए जरूरी होता है। इसलिए उन्हें भी छूट दी जाए। कोहली गैस सर्विस के एमडी करमन कोहली ने कहा कि लोग कोरोना को गंभीरता से नहीं ले रहे। इसी कारण मिनी लाॅकडाउन की स्थिति बनी है। पुलिस-प्रशासन को सख्त होना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn